送杜挺之郎中知虔州
作者：梅堯臣
朝代：宋

paragraphs: 大庾嶺邊無臘雪，惟有梅花與明月。
月光如水來向人，太守得閑杯耳熱。
吹香入酒望梁宋，正是苦寒綿可折。
亦當念君君行南，南方無冰地不裂。
此身不到五侯門，肥羔釀酒槐槽咽。
玉色少年生頰春，解笑吟腸冷如鐵。
衝風冒霰入廣文，老與諸生開反切。
重嗟君遠隔江湖，雖得豐甘牙已缺。
官娥執樂一千指，脩頸慢肌衣錯纈。
定逢賓客强排娖，舞徹六幺紅袖掣。
人競羨君君愈疲，夜歸坐閤思予說。